Subscrisa, **RTZ & Partners S.P.R.L.**, cu sediul în Cluj-Napoca, Aleea Detunata, nr. 4, jud. Cluj, a fost desemnată în calitate de administrator judiciar al **ROMCAB S.A.** (în *reorganizare judiciară, in judicial reorganisation, en redressement),*cu sediul în Târgu Mureş, Str. Voinicenilor, nr. 35, jud. Mureş, având CUI RO 7947193 şi J26/764/1995, prin intermediul Încheierii de şedinţă nr. 26/2017, pronunţată la data de 20 Februarie 2017, în dosarul nr. 50/1371/2017, aflat pe rolul Tribunalului Specializat Mureş.

În această calitate, în temeiul prevederilor Legii nr. 85/2014 privind procedurile de prevenire a insolvenţei şi de insolvenţă, precum şi a prevederilor Legii nr. 31/1990, republicată, cu modificările și completările ulterioare,

**CONVOACĂ**

**ADUNAREA GENERALĂ ORDINARĂ** a acţionarilor **ROMCAB S.A**. pentru data de **29.04.2024, ora 12:00,** la sediul ROMCAB S.A. din Târgu-Mureş, str. Voinicenilor, nr. 35, jud. Mureş, pentru toți acționarii înregistrați la data de referință **19.04.2024.**

cu următoarea:

**ORDINE DE ZI**

1. *Supunerea spre aprobare a raportului de gestiune pentru exercițiul financiar al* ***anului 2023****, înaintat şi semnat de către administratorul special.*
2. *Prezentarea raportului auditorului financiar extern în legătură cu situațiile financiare aferente exercițiului financiar al* ***anului 2023****.*
3. *Aprobarea situațiilor financiare aferente exercițiului financiar* ***2023,*** *înaintate şi semnate de către administratorul special.*
4. *Selectarea și desemnarea unui auditor financiar extern pentru exercițiul financiar aferent anului 2024, ca urmare a expirării mandatului auditorului numit pentru exercițiul financiar aferent anului 2023, în vederea aprobării acestuia de către Adunarea Creditorilor.*
5. *Aprobarea datei de înregistrare prin care se identifică acționarii care urmează a beneficia de drepturi și asupra cărora se răsfrâng efectele hotărârilor adunării generale pentru* ***20.05.2024****.*

În cazul în care Adunarea Generală nu este statutară la data de **29.04.2024**, aceasta este convocată pentru data de **30.04.2024**, la aceeaşi oră, în acelaşi loc şi cu aceeaşi ordine de zi.

În ceea ce priveşte documentele aferente punctelor aflate pe ordinea de zi, responsabil pentru acestea este administratorul special al Romcab S.A.

Potrivit prevederilor art. 55 din Legea nr. 85/2014 privind procedurile de prevenire a insolvenţei şi de insolvenţă:

„*După deschiderea procedurii şi numirea administratorului special, adunarea generală a acţionarilor/asociaţilor/membrilor îşi suspendă activitatea şi se va putea întruni, la convocarea administratorului judiciar, în cazurile expres şi limitativ prevăzute de prezenta lege*.”

Totodată, conform prevederilor art. 58 alin. (1) lit. g) din Legea nr. 85/2014 privind procedurile de prevenire a insolvenţei şi de insolvenţă:

„*Principalele atribuţii ale administratorului judiciar, în cadrul prezentului titlu, sunt: (...) convocarea, prezidarea şi asigurarea secretariatului şedinţelor adunării creditorilor sau ale acţionarilor, asociaţilor ori membrilor debitorului persoană juridică*”.

(1) Unul sau mai mulți acționari reprezentând, individual sau împreună, cel puțin 5% din capitalul social, au dreptul:

i) de a introduce puncte pe ordinea de zi a Adunării Generale a Acționarilor, cu condiția ca fiecare punct să fie însoțit de o justificare sau de un proiect de hotărâre propus spre adoptare de Adunarea Generală a Acționarilor; și

ii) de a prezenta proiecte de hotărâre pentru punctele incluse sau propuse a fi incluse pe ordinea de zi a Adunării Generale.

(2) Drepturile prevăzute la alin. (1) pot fi exercitate numai în scris, iar documentele vor fi depuse la sediul societății din Târgu-Mureș, strada Voinicenilor, nr. 35, jud. Mureş sau transmise prin mijloace de curierat prin scrisoare recomandată cu confirmare de primire/curierat, în plic închis, astfel încât să fie înregistrate ca primite la registratura Societății până la data de 11.04.2024, ora 17.00, menționând pe plic în clar *„Pentru Adunarea Generală Ordinară a Acționarilor din data de 29.04.2024”*.

(3) Acționarii își pot exercita drepturile prevăzute la alin. 1 lit. i) și ii) în termen de cel mult 15 zile calendaristice de la data publicării convocării, respectiv până la data de **11.04.2024,** ora 17.00.

(4) Fiecare acționar are dreptul să adreseze întrebări privind punctele de pe ordinea de zi a Adunării Generale a Acționarilor, iar societatea va răspunde la întrebările adresate de acționari în mod direct sau pe website-ul societății [www.romcab.com](http://www.romcab.com). Întrebările vor fi depuse în plic închis la sediul societății sau transmise prin mijloace de curierat sau prin mijloace electronice, la adresa de e-mail: romcab@romcab.com.

Acţionarii pot participa la adunarea generală ordinară personal sau prin reprezentanţi în baza unei procuri speciale sau generale. Acționarul poate da împuternicirea atât unei persoane fizice, cât și unei persoane juridice.

Împuternicirea specială poate fi acordată oricărei persoane pentru reprezentare într-o singură adunare generală și conține instrucțiuni specifice de vot din partea acționarului emitent. Formularele de procuri speciale pentru reprezentanţii acţionarilor în Adunarea Generală Ordinară a Acţionarilor sunt puse la dispoziţia acţionarilor de către societate începând cu data de 29.03.2024 pe website-ul Romcab S.A., www.romcab.com, secţiune **Acţionariat-2024-AGOA 29/30.04.2024 - Procură specială**.

După completare şi semnare, un exemplar în original, însoțit de o copie a actului de identitate al acționarului sau al reprezentantului legal al acestuia, se va depune la sediul societăţii Romcab S.A. până la data de 27.04.2024, ora 12:00.

Acționarii au posibilitatea transmiterii procurii speciale/împuternicirii și prin mijloace electronice, în scris, respectiv prin e-mail la adresa romcab@romcab.com, până la data de 27.04.2024, ora 12:00, cu condiția ca aceasta să conțină semnătura electronică extinsă a acționarului.

Procurile speciale/împuternicirile vor fi depuse, în original, cu 48 de ore înainte de adunare la sediul ROMCAB S.A. din Târgu-Mureş, str. Voinicenilor, nr. 35, jud. Mureş, sub sancţiunea pierderii exerciţiului dreptului de vot în această adunare. Revocarea de către acționari a mandatului acordat prin procura specială sau generală va putea fi transmisă în aceeași modalitate, respectiv pe e-mail la adresa: romcab@romcab.com, cu condiția să conțină semnătura electronică extinsă a acționarului.

Împuternicirea generală poate fi acordată de către acționar pentru o perioadă care nu va depăși 3 ani și va permite împuternicitului său să voteze toate aspectele aflate în dezbaterea adunărilor generale ale acționarilor, cu condiția ca împuternicirea să fie acordată de către acționar, în calitate de client, unei societăți de servicii de investiții financiare autorizate de C.N.V.M, instituții de credit autorizate de Banca Națională a României, în conformitate cu legislația bancară aplicabilă, sau unei entități de natura acestora autorizate în state membre sau nemembre să presteze servicii de investiții financiare, sau unui avocat.

Societatea va accepta o împuternicire generală pentru participarea și votarea în cadrul Adunării Generale a Acționarilor, dată de un acționar, în calitate de client, în condițiile mai sus menționate, fără a solicita alte documente suplimentare referitoare la respectivul acționar, dacă împuternicirea generală respectă prevederile Regulamentului nr. 5/2018 ASF, este semnată de respectivul acționar și este însoțită de o declarație pe propria răspundere dată de reprezentantul legal al intermediarului sau de avocatul care a primit împuternicirea de reprezentare prin împuternicirea generală, din care să reiasă că:

a) împuternicirea este acordată de respectivul acționar, în calitate de client, intermediarului sau după caz, avocatului;

b) împuternicirea generală este semnată de acționar, inclusiv prin atașare de semnătură electronică extinsă, dacă este cazul.

Declarația menționată la litera b) trebuie depusă la Societate în original, semnată și după caz, ștampilată, fără îndeplinirea altor formalități în legătură cu forma acesteia. Declarația se va depune la societate odată cu împuternicirea generală.

Împuternicirea generală, dacă este la prima utilizare, se va depune/expedia prin poştă, în copie, cuprinzând mențiunea conformității cu originalul, însoțită de o copie a actului de identitate al acționarului sau al reprezentantului legal al acestuia, la sediul societăţii Romcab S.A., astfel încât data limită pentru primirea acestora la sediul societății să fie **27.04.2024,** ora **12:00**.

Acționarii au posibilitatea exprimării votului lor asupra punctelor înscrise pe ordinea de zi prin corespondență, prin completarea, semnarea și transmiterea prin poștă la sediul societății,

în original, a formularului de vot prin corespondență pus la dispoziție de către societate. Votul prin corespondență va fi transmis în original, pentru a putea fi înregistrat la sediul societății cu cele puțin 48 de ore înaintea ședinței AGOA, va fi semnat de către acționar sau de către reprezentantul său legal și va fi însoțit de o copie a actului de identitate în cazul acționarilor persoane fizice sau de o copie a documentelor care atestă calitatea de reprezentant al acționarului persoană juridică.

Acționarii au posibilitatea transmiterii formularului de vot prin corespondență și prin mijloace electronice, în scris, respectiv prin e-mail la adresa romcab@romcab.com, cu cel puțin 48 de ore înaintea întrunirii Adunării, cu condiția ca aceasta să conțină semnătura electronică extinsă a acționarului, potrivit Legii nr. 455/2001 privind semnătura electronică republicată, cu modificările și completările ulterioare.

Formularul de vot prin corespondență va fi pus la dispoziția acționarilor pe website-ul societății începând cu data de **29.03.2024**.

La Adunarea Generală Ordinară a Acţionarilor sunt îndreptăţiţi să participe toţi acţionarii înregistraţi la Depozitarul Central la **data de referinţă 19.04.2024.**

Accesul acţionarilor îndreptăţiţi să participe la Adunarea Generală Ordinară a Acţionarilor este permis în urma verificării identităţii acestora, făcută în cazul acţionarilor persoane fizice cu actul de identitate *(buletin de identitate/ carte de identitate şi paşaport pentru cetăţenii străini)* sau în cazul persoanelor juridice şi al acţionarilor persoane fizice reprezentate, cu împuternicirea dată persoanelor fizice care le reprezintă.

Materialele informative referitoare la problemele incluse pe ordinea de zi precum şi proiectul de hotărâre vor putea fi consultate pe site-ul societăţii www.romcab.com, secţiunea Acţionariat, începând cu data de **29.03.2024.**

Informaţii suplimentare se pot obţine la sediul societăţii Romcab S.A. sau al administratorului judiciar.

**RTZ & PARTNERS S.P.R.L.**

**Practician în Insolvenţă**

**Claudiu Ioan Balog**